Tesla sænker prisen på Model Y igen

Tesla sænker prisen – endnu engang. Onsdag morgen er Danmarks mest populære bil, Model Y, faldet med mellem 30.000 og 40.000 kroner, alt efter variant. Det tyder på, at lagrene skal tømmes inden en opdateret udgave lanceres. Der går rygter om, at et facelift af bilen er på vej senere i år.

Størst er besparelsen på den mellemste udgave, Model Y Long Range, der er sat ned til 392.990 kroner. 40.500 kroner billigere end igår – og hele 168.000 kroner billigere end i januar sidste år, hvor den samme bil kostede 561.280 kroner.

Den billigste variant med baghjulstræk kan nu fås for 344.900 kroner, mens Performance-modellen står til 424.990 kroner.

Tesla Model Y | Førpris | Ny pris | Prisnedsættelse
Baghjulstræk | 374.990 kr. | 344.990 kr. | 30.000 kr.
Long Range | 433.490 kr. | 392.990 kr. | 40.500 kr.
Performance | 456.496 kr. | 424.990 kr. | 31.506 kr.

Priserne er hentet 17. januar 2023.

Netop Model Y står i øvrigt overfor en større opdatering. I hvert fald hvis man skal tro rygterne. Det vides ikke præcis, hvad ændringerne vil blive, men der snakkes om “væsentlige” ændringer både ind- og udvendigt.

Sidste år fik Model 3 sit første væsentlige facelift, under navnet “Highland”. Det gav den nye for- og baglygter, et mere aerodynamisk design til at forbedre rækkevidde og et helt nyt interiør.

Det er lige omkring et år siden, at Tesla slog benene væk under elbilmarkedet med uhørt store prisnedsættelser. Siden har konkurenterne været tvunget til at følge med, hvilket har givet store prisfald på elbiler det seneste års tid.

Tesla sænker prisen på Model Y igen