Tesla har dumpet priserne igen-igen

Tesla fortsætter sine prisnedsættelser. Natten til fredag blev stort set samtlige udgaver af Model 3 og Model Y væsentlig billigere. Nu kan Model 3 fås for under 300.000 kroner. De nye nedsættelser kommer efter en periode, hvor Teslas salg virker til at have tabt pusten.

Der er flest penge at spare på Danmarks – nå ja verdens – mest solgte bil, nemlig Model Y. Vælger man Long Range-udgaven med baghjulstræk kan man få den 35.000 kroner billigere end i går. Den koster nu 349.990 kroner.

Både Model 3 indstigningsmodellen og Long Range-varianten er blevet sat ned med 27.000 kroner, mens Performance, som den eneste variant, ikke har fået pillet ved prisen.

Tesla Model 3 | Gammel pris | Ny pris | Besparelse
Baghjulstræk | 326.990 kr. | 299.990 kr. | 27.000 kr.
Long Range (firehjulstræk) | 386.990 kr. | 359.990 kr. | 27.000 kr.
Performance | 440.090 kr. | 440.090 kr. | 0 kr.

Priser er hentet den 31. maj 2024.

De nye prisnedsættelser kommer efter en periode, hvor Tesla har haft lidt sværere ved at komme af med de biler, de producerer. Således bød årets første kvartal på et stort fald i salget, mens produktionen blev opretholdt. Det betød, at der endte mange biler uden plader på parkeringspladser verden over.

Tesla Model Y | Gammel pris | Ny pris | Besparelse
Baghjulstræk | 359.990 kr. | 329.990 kr. | 30.000 kr.
Long Range (baghjulstræk) | 384.990 kr. | 349.990 kr. | 35.000 kr.
Long Range (firehjulstræk) | 409.990 kr. | 389.990 kr. | 20.000 kr.
Performance (firehjulstræk) | 439.990 kr. | 429.990 kr. | 10.000 kr.

Priser er hentet den 31. maj 2024.

Det er helt i Musks ånd og strategi, at han derfor nu sænker priserne. Igen. Ud fra filosiofien om, at det er bedre at sælge mange billige(re) biler end få dyre. En strategi, der er gået hårdt ud over Teslas indtjeningsmargen. En margen, der alt nu står til at svinde yderligere ind.

Læs mere: Har Tesla toppet?

Tesla har dumpet priserne igen-igen