Elbilsalget: Tesla knuser konkurrenterne

Elbilsalget herhjemme er mildest talt farvet af Teslas prisnedsættelser. Salget af Tesla-elbiler er næsten femdoblet siden de satte priserne ned i januar måned og det går hårdt ud over konkurrenterne. Specielt Ford, Polestar, Skoda og Volkswagen må se sig ramt, mens dyre(re) mærker som Mercedes og BMW ikke ser ud til at tage nær så mange tæsk.

I de seneste fem måneder op til Teslas prisnedsættelser blev der indregistreret hele 3.453 Volkswagen-elbiler. I de fem måneder siden prisnedsættelserne er der bare blevet indregistreret 1.993 VW-elbiler.

Ford fik indregistreret mere end 1.200 biler sidste år. I år er tallet indtil videre på bare 116. Salget af Polestar 2 er også stoppet op; sidste år blev der solgt 1.480, i år er der kommet blot 410 nye til. Det skyldes dog sandsynligvis også, at der for nyligt er kommet et facelift af modellen.

Derimod er salget af Teslaer steget markant, siden prisnedsættelserne. I perioden fra august til december sidste år, blev der indregistreret 1.580 Teslaer. I årets første fem måneder er der indtil videre kommet 7.588 nye Teslaer på de danske veje. Det er næsten en femdobling.
[infogram id=”c42ecf20-6080-4fcf-b51b-a3374ecc3f60″ prefix=”UtV” format=”interactive” title=”Produceter”]
I perioden fra 1. januar til 31. maj har Tesla haft en markedsandel herhjemme på absurde 38,3 procent. Volkswagen sidder på 10 procent, mens BMW napper tredjepladsen med 5,8 procent.

Sidste år (2022) havde Volkswagen en markedsandel på 15,5 procent, mens Tesla på andenpladsen havde en anden på 10,4 procent.

Herunder en oversigt over de mest solgte elbiler i henholdsvis maj måned og hele året.

Top 10 maj måned

# | Model | Antal
1 | Tesla Model Y | 1.164
2 | Tesla Model 3 | 252
3 | Volkswagen ID.4 | 235
4 | Audi Q4 e-tron | 232
5 | Skoda Enyaq iV | 203
6 | Volvo XC40 | 201
7 | Toyota bZ4X | 174
8 | BMW i4 | 160
9 | Renault Megane E-Tech | 144
10 | Kia EV6 | 122

Baseret på nyregistreringer. Kilde: Bilstatistik.dk.

Top 10 i år (januar til og med maj)

# | Model | Antal
1 | Tesla Model Y | 6.491
2 | Volkswagen ID.4 | 1.024
3 | Tesla Model 3 | 1.022
4 | Audi Q4 e-tron | 891
5 | Volvo XC40 | 786
6 | Skoda Enyaq iV | 683
7 | Renault Megane E-Tech | 656
8 | BMW i4 | 521
9 | Cupra Born | 467
10 | Hyundai Ioniq 5 | 452

Baseret på nyregistreringer. Kilde: Bilstatistik.dk.

Elbilsalget: Tesla knuser konkurrenterne