Nu rasler elbilpriserne ned

Er man på udkig efter en elbil, er der lutter godt nyt. Siden Tesla sænkede priserne i januar, er elbilpriserne nemlig faldet på mange af konkurrenterne. Alene i denne uge har der været markante prisnedsættelser fra både Subaru, Mazda og Skoda.

Allerede i april måned satte Ford prisen på Mustang Mach-e ned med op til 85.000 kroner. Nissan har ligeledes sænket prisen på Ariya – endda to gange. Første gang i marts og anden gang i august måned. Nu starter priserne ved 329.900 kroner. I samme niveau som Model 3.

Forleden meddelte Mazda så, at prisen på MX-30 sænkes med 50.000 kroner resten af året. Kampagnerabatten gælder alle varianter af den fuldelektriske Mazda MX-30, der dermed fås fra 213.080 kroner.

Subaru har også sat prisen ned på Solterra, der er søsterbil til Toyota bZ4X. Da den kom til landet, kostede den fra 429.900 kroner, men nu er prisen 367.400 kroner. Der er altså barberet mere end 60.000 kroner. af prisen.

Tyske Volkswagen Group har valgt en anden strategi, de giver nemlig mere udstyr til samme pris. Muligvis fordi de håber at Tesla hæver priserne igen. Senest har Skoda valgt at lancere to nye varianter af Enyaq iV og Enyaq Coupé iV, hvor der er skruet gevaldigt op for udstyret, til priser fra 369.995 kroner.

Hver tredje er en Tesla …

At Teslas prisnedsættelser har virket after hensigten, kan der ikke herske tvivl om. Mere end hver tredje elbil, der er solgt herhjemme i 2023, er en Tesla. Der er kommet mere end 10.000 eksemplarer på gaderne, alene af Model Y.

# | Model | Antal solgte | Andel af årets salg
1 | Tesla Model Y | 10.257 | 29,77 %
2 | Tesla Model 3 | 2.280 | 6,62 %
3 | Skoda Enyaq iV | 1.723 | 5,0 %
4 | Volkswagen ID.4 | 1.711 | 4,97 %
5 | Audi Q4 e-tron | 1.660 | 4,82 %
6 | Volvo XC40 | 1.050 | 3,05 %
7 | Polestar 2 | 1.020 | 2,96 %
8 | Renault Megane E-Tech | 924 | 2,68 %
9 | BMW i4 | 850 | 2,47 %
10 | Cupra Born | 765 | 2,22 %

Kilde: Bilstatistik.dk (nyregistreringer mellem 1. januar og 31. august 2023).

Og hvordan er det så gået de modeller, der er blevet sat ned? Enyaq klarer sig i grunden fint og er den mest populære ikke-Tesla herhjemme. De øvrige kan du se nedenfor.

# | Model | Antal solgte | Andel af årets salg
15 | Nissan Ariya | 562 | 1,63 %
21 | Ford Mustang Mach-e | 464 | 1,35 %
39 | Mazda MX-30 | 130 | 0,38 %

Kilde: Bilstatistik.dk (nyregistreringer mellem 1. januar og 31. august 2023).

Nu rasler elbilpriserne ned